“Ek was vir drie dae in Johannesburg om Klink soos naweek te skiet en toe ek terug is, het Braam gesê hy gaan gholf speel. Dit was vir my nogal vreemd, maar ek het nie veel daarvan gedink nie. My ma het toe vir my gesê sy gaan by my kom koffie drink,” vertel sy oor dié sprokiesdag.
Sy vertel toe sy by haar ouerhuis aankom, het sy gesien haar broer, Sharlo, is besig om foto’s te neem terwyl Weyers saam met sy ouers en haar peetouers in die tuin gewag het. “Dit was regtig ongelooflik spesiaal.”
Weyers wou tradisioneel ouers vra en het eers na sy ouers op Uitenhage gery om hulle te vertel dat hy vir Oosthuizen gaan vra om te trou. “Ek het toe daarna vir Katinka se pa, Francois, en haar ma gevra of ons kan gaan ontbyt eet by die hawe op Mosselbaai. Ek het vir hulle gevra of ek met haar kan trou en alles deurgepraat. Ek is mal oor haar ouers,” vertel hy oor sy aanstaande skoonouers.
“Ek sien uit na die feit dat ons God kan eer in ons huwelik. Ons het van die begin af geweet ons wil dit laat werk en ons besef dat om getroud te wees óók werk is. Ek sal ook graag ander jong mense wil aanraak, wat dalk voel hulle is te jonk om te trou. Ek voel as jy weet, dan weet jy.”
Weyers voeg by dat hy baie uitsien na die wittebrood. “En natuurlik na al die koppies koffie wat ek in die toekoms vir haar kan maak.”